Јавне расправе

**Јавна расправа о Нацрту закона о изменама и допунама Закона о финансијској подршци породици са децом.**

Закон о финансијској подршци породици са децом („Службени гласник РС“, бр. 113/17 и 50/18 ) заснован је на праву и дужности родитеља да подижу и васпитавају децу, праву детета на услове живота који му омогућавају правилан развој и обавези државе да подржи добробит породице, детета и будућих генерација.

 Разлози за доношење овог закона произлазе из анализе његове досадашње примене у пракси и потребе измена и допуна постојећих законских решења у циљу његовог унапређења као и уређења одредби Закона које је Уставни суд својим одлукама у предметима IУ3-216/2018 и IУ3-247/2018 донетим у децембру 2020. године, чије објављивање у „Службеном гласнику Републике Србије“ одложио за шест месеци, прогласио неуставним.

 Будући да је Законом о министарствима („Службени гласник РС“, број 128/20) у члану 20. предвиђено да „Министарство за бригу о породици и демографију oбавља послове државне управе који се односе на систем породичноправне заштите; брак; популациону политику; планирање породице, породицу и децу; унапређење и развој демографске политике, политике наталитета, квалитета живота и продужетка живота, репродуктивног здравља и унутрашњих миграција; израду националних докумената и припрему и спровођење кампања везаних за демографску политику, као и друге послове одређене законом “ - ово Министарство је започело рад на изради Закона о изменама и допунама закона о финансијској подршци породици са децом.

 У складу са закључкомОдбора за јавне службе Владе Републике Србије (05 Број: 011-1873/2021 од 3. марта 2021. године), Министарство за бригу о породици и демографију позива све за представнике државних органа, јавних служби, привредне субјекте, синдикате, удружења послодаваца, стручну јавност и друге заинтересоване учеснике да узму учешћа у јавној расправи Нацрта закона о изменама и допунама Закона о финансијској подршци породици са децом, која траје у периоду од 8. марта до 2. априла 2021. године.

 Предлози, сугестије, иницијативе и коментари могу се дати на приложеном обрасцу и послати најкасније до 2. априла 2021. године путем електронске поште на e-mail адресу: kabinet@minbpd.gov.rs или поштом на адресу: Министарство за бригу о породици и демографију, Београд, Михајла Пупина 2, Министарству за рад, запошљавање, борачка и социјална питања путем електронске поште на e-mail адресу: socijalna.zastita@minrzs.gov.rs или поштом на адресу: Министарствo за рад, запошљавање, борачка и социјална питања, Београд, Немањина 22-26, са напоменом: „За јавну расправу о Нацрту закона о изменама и допунама Закона о финансијској подршци породици са децом”.

 Предлог нацрта и Образац за коментаре су објављени и на порталу е-Управе.